কূটনৈতিক সম্পর্ক এমনÑযে কোনো পরিস্থিতিতে দুই দেশের সম্পর্ক অটুট রাখা। কোনো কারণে দুই দেশের সম্পর্কের অবনতি হলে বা কোনো দেশের স্বার্থহানি, সার্বভৌমত্বের ওপর আঘাত এলে ওই দেশের রাষ্ট্রদূত বা হাইকমিশনারকে পররাষ্ট্র মন্ত্রণালয়ে ডেকে এনে নরম-গরম ভাষায় জানিয়ে দেয়া। কূটনীতিক ভাষায় যেমন ‘কড়া প্রতিবাদ’, ‘সতর্ক করা’, ‘জানতে চাওয়া’ ইত্যাদি। গত কয়েক বছরে পাকিস্তানের রাষ্ট্রদূতকে অনেকবার পররাষ্ট্র মন্ত্রণালয়ে ডেকে সতর্ক করা হয়েছে; জানানো হয়েছে; প্রতিবাদ করা হয়েছে। পাকিস্তানের ইসলামাবাদও সেখানে কর্মরত বাংলাদেশের রাষ্ট্রদূতকে ডেকে নিয়ে একই কাজ করেছে। এর আগে মিয়ানমারের রাষ্ট্রদূতকে পররাষ্ট্র মন্ত্রণালয়ে তলব করা হয়েছে একাধিক ঘটনার কারণে। অন্যান্য দেশের ক্ষেত্রে এটাই হয়ে থাকে। কিন্তু সীমান্তে একের পর এক মানুষ হত্যা করছে বিএসএফ। আন্তর্জাতিক আইন লঙ্ঘন করে অন্যায়ভাবে উজান থেকে তিস্তার পানি তুলে নেয়া হচ্ছে। বাংলাদেশের মুসলমান সম্পর্কে নানা বক্তব্য দিচ্ছে ভারতের নেতারা। কোনোদিন কি ঢাকায় কর্মরত ভারতের হাইকমিশনারকে পররাষ্ট্র মন্ত্রণালয়ে ঢেকে প্রতিবাদ করা হয়েছে; বা এসব ঘটনার জন্য সতর্ক করে দেয়া হয়েছে? ইদানীং কিছু বুদ্ধিজীবী অমুক দেশের সঙ্গে সম্পর্ক ছিন্ন করো, তমুক দেশের সঙ্গে সম্পর্ক ভেঙে দাও ইত্যাদি বক্তব্য দিচ্ছেন। সম্পর্ক ছিন্ন করার পর কী হবে তা কি ওই বুদ্ধিজীবীরা ভেবে দেখছেন? দেশে দেশে কূটনৈতিক সম্পর্ক কি মাটির হাঁড়ি! ইচ্ছে হলেই ভেঙে দিলাম?